b'\n_START_ARTICLE_\nPropaganda\n_START_PARAGRAPH_\nPropaganda ozna\xc4\x8dava sustavni poku\xc5\xa1aj oblikovanja percepcije i spoznaje te manipuliranja pona\xc5\xa1anjem pojedinaca, u svrhu generiranja reakcije koju propagandisti \xc5\xbeele posti\xc4\x87i. Pojam "propaganda" se uglavnom koristi u politi\xc4\x8dkom kontekstu, dok se na podru\xc4\x8dju ekonomije govori o "ogla\xc5\xa1avanju"._NEWLINE_Rije\xc4\x8d propaganda izvela se iz naziva zajednice Sacra congregatio Christiano nomini propaganda koja je 1626. godine osnovana pri Papinskoj kuriji Katoli\xc4\x8dke crkve sa svrhom \xc5\xa1irenja katolicizma i reguliranja crkvenih odnosa u nekatoli\xc4\x8dkim zemljama. Prvi put izvan crkve bilje\xc5\xbei ga 14. izdanje Britanske enciklopedije (Encyclopaedia Britannica) 1929. godine._NEWLINE_Kroz monopolizaciju propagande diktatorskim re\xc5\xbeimima \xe2\x88\x92 posebice u Nacional-Socijalizmu, Staljinizmu, Titoizmu i drugim totalitarnim sustavima, pojam propaganda ima vrlo pejorativan karakter. Tako\xc4\x91er, jednostrani prikaz informacija nije neuobi\xc4\x8dajen ni u demokracijama. Zbog negativne konotacije, pojam je u novije vrijeme zamijenjen engleskim pojmom Public Relations ili Odnosi s javno\xc5\xa1\xc4\x87u._NEWLINE_Jugokomunisti\xc4\x8dka propaganda (ili propaganda KPJ) oblik je propagande koji je s brojnim dogmama i mitovima promicao neistine u svrhu podr\xc5\xbeavanja slu\xc5\xbebene dr\xc5\xbeavne ideologije komunizma i jugounitarizma.\n_START_SECTION_\nPovijest propagande\n_START_PARAGRAPH_\nIz same definicije propagande kao sustavnoga poku\xc5\xa1aja oblikovanja percepcije i spoznaje o\xc4\x8dito je da zna\xc4\x8dajnije propagande prije uspona masovnih medija (radija i televizije) nije bilo, niti je ona bila potrebna, obzirom da se pojava radija i televizije poklapa s \xc5\xa1irenjem demokratskih normi, tj. prava glasa. Dakle, kad su \xc5\xa1iroke mase dobile pravo glasa, i kad postoji mogu\xc4\x87nost jednostavnog komuniciranja s bira\xc4\x8dima pojavljuje se propaganda.\n_START_SECTION_\n20. stolje\xc4\x87e\n_START_PARAGRAPH_\nMedijska propaganda tijekom 1. svjetskog rata prvi je primjer moderne propagande. Nakon poraza Srba u Domovinskom ratu, velikosrpska propaganda je tijekom sukoba na Kosovu 1999. godine ovako postupala: "U medijima nije bilo slika albanskih izbjeglica, humanitarna katastrofa na Kosovu je opisivana kao prenapuhana zapadna (NATO) propaganda".\n_START_SECTION_\n21. stolje\xc4\x87e\n_START_PARAGRAPH_\nPropaganda se i danas koristi u brojne politi\xc4\x8dke svrhe. Za vrijeme pristupnih pregovora Hrvatske s EU, pogotovo uo\xc4\x8di referenduma reklame odnosno propaganda Europske unije bila je sveprisutna. Promotivni spotovi za zadatak su imali upoznati gra\xc4\x91ane Republike Hrvatske s prednostima Europske unije na na\xc4\x8din da prikazuju nekoga tko je euroskeptik s naizgled vrlo jakim argumentom i njegovog poznanika koji bolje "razumije" bit Europske unije te tako pobija taj naizgled vrlo jak anti-EU argument. Primjer EU propagande u Hrvatskoj na neki na\xc4\x8din su i zastave EU, koje, postavljene na sve va\xc5\xbenije hrvatske dr\xc5\xbeavne institucije imaju za zadatak u gra\xc4\x91anima te republike poru\xc4\x8diti da je sve ve\xc4\x87 spremno i da je RH ve\xc4\x87 gotovo sigurno postala dijelom te institucije. Hrvatska, naravno, nije jedini primjer EU propagande. Kada su Irci odbili Lisabonski ugovor na referendumu, EU ulo\xc5\xbeila je milijune eura u "promotivne letke" i "edukacijski program" u kojima je Ircima na suptilan na\xc4\x8din bilo poru\xc4\x8divano da bi se trebali slo\xc5\xbeiti sa ugovorom._NEWLINE_Uo\xc4\x8di predsjedni\xc4\x8dkih izbora 2014./2015. godine po\xc4\x8dele su se javljati kritike glede rezultata ispitivanja javnoga mnijenja popularnosti dotada\xc5\xa1njega predsjednika, jer su ankete odre\xc4\x91enih tvrtki odstupale od izbornih rezultata u zadnja 24 mjeseca ponekad i bitno vi\xc5\xa1e (nekoliko puta vi\xc5\xa1e) nego \xc5\xa1to se to mo\xc5\xbee objasniti uobi\xc4\x8dajenim statisti\xc4\x8dkim odstupanjem, \xc5\xa1to je nakon izbora za zastupnike Hrvatske u EU predsjednik HDZ-a Karamarko komentirao: Gledajte taj apsurd. Dakle, mi smo pobijedili, imali smo 42 posto, 12 posto razlike u odnosu na SDP i koaliciju na EU izborima, da bi nakon tih izbora bile objavljene ankete koje ka\xc5\xbeu da smo 3,5 posto ja\xc4\x8di od SDP-a. To je smije\xc5\xa1no. To je apsurdno. Mislim, koga oni vi\xc5\xa1e izlu\xc4\x91uju s tim. To treba prestati. Mislim da je vrijeme da ta zlouporaba ljudi koji se bave tim poslom, ispitivanjima javnog mnijenja, naprosto prestane. To nije dobro.\n_START_SECTION_\nMarketing\n_START_PARAGRAPH_\nPropaganda je i dio marketinga, te predstavlja oblik komunikacije kojom se prenosi informacija putem medija. Neki oblici propagande nas informiraju, nagovaraju ili zabavljaju, neki drugi su dosadni pa \xc4\x8dak i uvredljivi. Ona pro\xc5\xbeima na\xc5\xa1e \xc5\xbeivote da bi privukla pa\xc5\xbenju razli\xc4\x8dite publike._NEWLINE_Pojedinci i organizacije primjenjuju je radi promicanja proizvoda, usluga, ideja, predod\xc5\xbebi, spornih pitanja, ljudi i op\xc4\x87enito svega \xc5\xa1to ogla\xc5\xa1iva\xc4\x8d \xc5\xbeeli objaviti i podupirati. Koristi se da bi organizacije potaknule potra\xc5\xbenju, ubla\xc5\xbeile utjecaj konkurentske propagande, potaknule prodajno osoblje da bude u\xc4\x8dinkovitije, pove\xc4\x87ale namjenu proizvoda te podsjetile i uvjerile kupce o proizvodu._NEWLINE_Zbog toga \xc5\xa1to je jako fleksibilna, propaganda nudi mogu\xc4\x87nost dosezanja ekstremno velike ciljane skupine, ali mo\xc5\xbee biti usmjerena i na mali, precizno odre\xc4\x91eni segment populacije.'